OpenLLM-France/wikimedia huggingface dataset:
# Dragó aranya persa

El dragó aranya persa (Agamura persica) és una espècie de dragó que prové de regions semidesèrtiques de l'Iran, el Pakistan i l'Afganistan, on hi ha fortes oscil·lacions de temperatura.
La seva cua i les seves potes llargues i esveltes li donen una impressió d'aranya i li permeten escalar per a terrenys rocosos. Els dits dels peus són prims, amb urpes i doblegats angularment. Comparteix aquesta característica amb una sèrie d'altres espècies i es classifica com un dragó de dits angulars. Dues altres espècies, Agamura femoralis (Smith, 1933) i Agamura misonnei (De Witte, 1973), s'han col·locat al gènere, però Anderson (1999) i Khan (2003) les van referir al gènere Rhinogekko.

## Descripció

Les femelles oscil·len entre 42 i 77 mm, amb una cua de 34 a 59 mm, mentre que els mascles oscil·len entre 35 i 65 mm, amb una cua de 27 a 59 mm.
Té una part superior del cos de color gris clar amb pigment groc i cinc barres transversals fosques gairebé tan amples com els espais intermedis, amb de 9 a 10 a la cua i un ventre gris tacat.
El dragó aranya persa habita terrenys rocosos i pedregosos prop del semidesert sorrenc, als vessants dels turons i les planes àrides. És principalment nocturn, però es pot trobar durant el dia prenent el sol a temperatures d'uns 17,5 °C (aire) i 15,5 °C (superfície), és actiu a temperatures superficials de fins a 44 °C. La "parpella" superior (però inamovible) és una adaptació a la vida diürna. La tapa serveix com una mena de "para-sol".
Assoleix la maduresa sexual entre els 18 i els 24 mesos d'edat. El seu període de reproducció és de març a maig, els ous es posen al juny i les cries neixen al setembre.

## Galeria

* Cap
* Còpula
* Femella enterrant ous
* Ous
* Naixement

## Referències

* 1 2 3 Szczerbak, N.N. & Golubev, M.L. (1986). Gecko Fauna of the USSR and Contiguous Regions. Kyiv: Naukova Dumka.
* 1 2 3 4 5 Anderson, Steven C. (1999). The Lizards of Iran. Ithaca, New York: Society for the Study of Amphibians and Reptiles.
* ↑ Meyer, Michael (2004). Agamura persica - der Spinnengecko aus dem Mittleren Osten. Draco, 18(5), 59-63.
* ↑ Bauer, A. M., et al. (2013). A preliminary phylogeny of the Palearctic naked-toed geckos (Reptilia: Squamata: Gekkonidae) with taxonomic implications. Zootaxa 3599(4), 301-24.
* ↑ Khan, M. S. (2006). Amphibians and Reptiles of Pakistan. Malabar, Florida: Krieger Publishing.

## Biografia

* Agamura persica. The Reptile Database.
* Khan, M.S. 2003. Anmerkungen zur Morphologie, Verbreitung und den Habitatpräferenzen einiger pakistanischer Geckos. Sauria 25 (3): 35-47 [erratum in 25 (4): 27]
* Khan, M. S. (2005). An Overview of the Angular-toed Geckos of Pakistan (Squamata: Gekkonidae). Gekko, 4.2. 20-30.
# Tortuga de Travancore

La tortuga de Travancore (Indotestudo travancorica) és una espècie de tortuga terrestre de bosc de la família Testudinidae de l'Índia (Travancore). Creix fins als 33 cm de longitud. S'alimenta sobretot de pastures i herbes. També s'alimenta de mol·luscs, insectes, cadàvers d'animals, fongs i fruites. Viu en els boscos de muntanya a 450-850 m d'altitud. Els mascles inicien el combat colpejant la closca de la femella durant la seva temporada de reproducció entre novembre i març. La femella fa un niu poc profund a terra i posa 1-5 ous. Les cries són 55-60 mm de grandària. Aquesta tortuga és caçada pels nadius, i es troba amenaçada a causa dels incendis forestals, la destrucció i la fragmentació de l'hàbitat.
* Identificació: L'escut darrere del cap està absent i el segon escut al llarg de la columna vertebral es troba en el punt més alt de la closca.
* Estat: Llista Vermella de la UICN - Vulnerable, la fauna índia (protecció): la Llista IV.
* Distribució: Restringida als Ghats Occidentals, en els estats de Kerala, Karnataka i Tamil Nadu (Índia).

## Referències

* http://www.arkive.org/travancore-tortoise/indotestudo-travancorica Arxivat 2011-06-25 a Wayback Machine.
# Ullal (desambiguació)

«Ullal» té aquests significats:
* En fisiologia animal, un ullal és una dent especialment llarga que tenen certs mamífers
* En hidrologia, un ullal és tipus de font o brollador d'aigua subterrània
* En el gènere literari de la fantasia, l'Ullal és un personatge de la saga Harry Potter
# Portada/efemèride desembre 4

Marisa Tomei
« 3 de desembre · 4 de desembre · 5 de desembre »
# A Fight on the Sidewalk

A Fight on the Sidewalk és una fotografia feta per Jeff Wall el 1994 i que actualment forma part de la col·lecció permanent del MACBA. L'obra concentra totes les característiques de la fotografia cinematogràfica de Wall. La imatge, que es va fer a Vancouver l'hivern del 1994 amb l'assistència de Phil Smith i Daniel Congdon, presenta una escena urbana en què dos joves lluiten al terra d'una vorera mentre un tercer els observa. El fons, la paret d'un edifici anònim, mostra uns grafits que han estat ratllats. Wall presenta l'escena muntada en una enorme caixa de llum, un sistema que l'artista utilitza de manera habitual des de finals dels anys setanta. Però l'apropiació de les caixes publicitàries no respon a una intenció crítica, sinó que pretén imitar l'efecte dels pintors que ell admira. L'obra també exemplifica l'interès per reproduir temàtiques urbanes relacionades amb el que s'ha anomenat el terrain vague. Wall reconstrueix l'entorn suburbà per mostrar realitats socials no sempre visibles.

## Referències

* ↑ «Col·lecció MACBA.A Fight on the Sidewalk». MACBA, 2012. Arxivat de l'original el 2012-02-14. [Consulta: 23 juliol 2012].

## Bibliografia

* MACBA; Antònia M. Perelló Ferrer. Col·lecció MACBA. Itinerari. Museu d'Art Contemporani de Barcelona, 2002. ISBN 978-84-89771-00-0.
* The Photography of Social Form: Jeff Wall and the City as Subject Condition Arxivat 2012-02-14 a Wayback Machine. Quadern portàtil del MACBA
# Toni Montané

Toni Montané és un cantant català del Voló (Rosselló, Catalunya Nord), autor de temes de contingut humanístic i líric.
Enregistrà durant els anys setanta i vuitanta del segle xx dos SG (amb temes com "A tota veu" i "Festa") i dos LP (Tindrem estius i Jo canto l'esperança) i actuà alguna vegada fora de la Catalunya del Nord, especialment a París i Alemanya, però no arribà a ser gaire conegut a la resta dels Països Catalans.
Actualment, sembla haver abandonat la Cançó, tot i que ha publicat un parell de MC amb contes.

## Referències

* ↑ Pujadó i García, Miquel Diccionari de la Cançó: D'Els Setze Jutges al Rock Català Enciclopèdia Catalana, Barcelona, abril del 2000. ISBN 84-412-0467-5, plana 194

## Enllaços externs

* Dades bibliogràfiques d'un llibre de contes escrit per Toni Montané Arxivat 2007-01-27 a Wayback Machine. (francès)
* Extractes de premsa esmentant la tasca de Toni Montané fent conèixer la cantant tarragonina Mari-Dolç al públic nord-català Arxivat 2007-09-28 a Wayback Machine. (català), (francès) i (castellà)
# Abhainn an Scáil

Abhainn an Scáil (en anglès Annascaul) és un llogaret d'Irlanda, al comtat de Kerry, a la província de Connacht. Es troba a la península de Dingle a la Gaeltacht Corca Dhuibhne. El seu nom vol dir "riu de Scáil" (Scáil Ní Mhúirnáin és un heroi llegendari local), "riu d'hombres", o "gual dels herois".

## Història

La vila fou lloc de naixement de l'explorador de l'Antàrtida Tom Crean, qui va formar part dels intents fallits de Robert Scott per arribar al pol Sud i del viatge èpic d'Ernest Shackleton en bot obert de l'illa Elephant Island a les Georgia del Sud. S'ha erigit una estàtua a Crean al South Pole Inn, la casa on va viure. També hi va néixer l'escultor irlandès estatunidenc Jerome Connor, autor de l'obra Nuns of the Battlefield a Washington D.C..

## Referències

* ↑ «Early Artisans: Jerome Connor- Elbert Hubbard: An American Original | PBS», 07-01-2010. Arxivat de l'original el 2010-01-07. [Consulta: 2 octubre 2024].

## Enllaços externs

* Annascaul Village
* Annascaul Walks hill walking club
# Acadèmia Berber

L'Acadèmia Berber (en cabilenc Agraw imaziɣen, ‘Assemblea amaziga’) és una associació cultural amb seu a París, dedicada a la cultura amaziga fundada el 14 de juny de 1966 per Mohand Arav Bessaoud i un grup de joves cabilencs, inclosos Ramdane Haifi i Taos Amrouche. Foren patrocinats per Jacques Bénet. Tement un mal ús del terme «acadèmia», el 1967 reanomenaren l'associació Agraw Imaziγen (‘Assemblea Amaziga’). Fou dissolta en 1978.

## Organització

Durant els anys 1968/70 la direcció de l'organització era composta per:
* President : Mohand Said Hanouz, professor de farmacologia i escriptor
* Vicepresident : Youssef Achour, antic sotsprefecte i senador
* Secretari general : Hamici Hamid, locutor de la ràdio cabilenc
* Tresorera: Mina Charlette
Mohand Arab Bessaoud va realitzar les funcions de secretari de l'organització. El treball de l'Acadèmia Berber va contribuir al naixement i la sensibilització per al reconeixement de la identitat i la cultura amazic, principalment a Algèria. L'associació es va dissoldre finalment en 1978, degut a pressions del govern d'Algèria a França.

## Alfabet amazic estàndard

L'Acadèmia proposa un alfabet amazic estàndard basat en el tifinag usat al Marroc i Algèria per cabilencs, tuaregs i rifenys per tal de reactivar l'antiga escriptura d'alguns milers d'anys i transcriure tots els dialectes amazics. L'organització va publicar periòdicament la revista Imazighen. L'acadèmia també va proposar el disseny de la bandera amaziga.

## Referències

* ↑ Les origines du mouvement Amazigh en France, Amazigh News.
* ↑ L’Académie berbère : une conférence de Mohand Ouramdan Khacer, rezki.net, 8 juillet 2009.

## Bibliografia

* Aghali-Zakara, Mohamed (1994). Graphèmes berbères et dilemme de diffusion: Interaction des alphabets latin, ajami et tifinagh. Etudes et Documents Berbères 11, 107-121.
* Aghali-Zakara, Mohamed; and Drouin, Jeanine (1977). Recherches sur les Tifinaghs- Eléments graphiques et sociolinguistiques. Comptes-rendus du Groupe Linguistique des Etudes Chamito-Sémitiques (GLECS).
* Ameur, Meftaha (1994). Diversité des transcriptions : pour une notation usuelle et normalisée de la langue berbère. Etudes et Documents Berbères 11, 25–28.
* Mohand Arav Bessaoud. De petites gens pour une grande cause, ou l'Histoire de l'Académie berbère (1966-1978). Alger: Imprimerie de l'Artisan, 2000. .

## Enllaços externs

* Tamazgha.fr Arxivat 2008-05-29 a Wayback Machine. - Article sobre Masin U Harun, un dels fundadors de l'associació
* HCA Arxivat 2012-06-26 a Wayback Machine.- Haut Commissariat à l'amazighité
# Rudolf Fickeisen

Rudolf Fickeisen (Trippstadt, 15 de maig de 1885 - Ludwigshafen, 22 de juliol de 1944) va ser un remer alemany que va competir a començaments del segle xx. Era germà del també remer Otto Fickeisen.
El 1912 va prendre part en els Jocs Olímpics d'Estocolm, on guanyà la medalla d'or en la competició del quatre amb timoner del programa de rem, formant equip amb Albert Arnheiter, Hermann Wilker, Otto Fickeisen i Karl Leister.

## Referències

* 1 2 «Rudolf Fickeisen Olympic Results». sports-reference.com. Arxivat de l'original el 8 de novembre 2012. [Consulta: 15 febrer 2017].
# Carl von Moers

Carl von Moers (Neuwied, Renània-Palatinat, 9 de desembre de 1871 - 26 de maig de 1957) va ser un genet alemany que va competir a començaments del segle xx.
El 1912 va prendre part en els Jocs Olímpics d'Estocolm, on va guanyar la medalla de plata en la prova del concurs per equips del programa d'hípica, amb el cavall May-Queen; formant equip amb Friedrich von Rochow, Richard von Schaesberg i Eduard von Lütcken. En el concurs individual acabà en quinzena posició i en domà clàssica dotzè.

## Referències

* ↑ «Carl von Moers Olympic Results». sports-reference.com. Arxivat de l'original el 13 d'agost 2011. [Consulta: 27 gener 2017].
# William Applegarth

William Reuben "Willie" Applegarth (11 de maig de 1890 – 5 de desembre de 1958) va ser un atleta anglès que va competir a començaments del segle xx. És conegut per haver guanyat dues medalles als Jocs Olímpics de 1912.

## Biografia

Nascut a Guisborough, actualment Redcar and Cleveland, Anglaterra, William Applegarth va ser un dels millors esprintadors durant la Primera Guerra Mundial.
El 1912 va prendre part en els Jocs Olímpics d'Estocolm, on disputà tres proves del programa d'atletisme. En els 100 metres fou eliminat en semifinals, mentre en els 200 metres guanyà la medalla de bronze. Com a membre de l'equip britànic en la prova del 4x100 metres relleus guanyà la medalla d'or.
Applegarth guanyà el campionat britànic de l'AAA de 100 iardes el 1913 i 1914 i de les 220 iardes entre 1912 i 1914. Poc després dels Jocs Olímpics Applegarth igualà el rècord del món de Donald Lippincott dels 100 metres, amb un temps de 10.6". El 1914 establí un nou rècord del món dels 200 metres amb un temps de 21.2". Aquest rècord no fou superat fins al 1928.
El novembre de 1914 passà al professionalisme i el 1922 emigrà a Amèrica, on fou entrenador d'atletisme i futbol a la Mercersburg Academy de Pennsilvània. Jugà amb el Brooklyn a l'American Soccer League I. El 1925 es retirà de la vida esportiva i començà a treballar com a soldador a la General Electric, on treballà fins al 1955. Morí el 1958, el mateix any en què el seu rècord britànic de les 100 iardes de 9.8" fou finalment superat.

## Referències

* ↑ William Applegarth. trackfield.brinkster.net
* 1 2 3 «Willie Applegarth Olympic Results». sports-reference.com. Arxivat de l'original el 17 d'abril 2020. [Consulta: 14 juny 2016].
# Albert Betts

Albert Edward Betts (Birmingham, 8 de febrer de 1888 – Thornton Heath, Londres, 13 de febrer de 1924) va ser un gimnasta artístic anglès que va competir a començament del segle xx.
El 1912 va prendre part en els Jocs Olímpics d'Estocolm, on va guanyar la medalla de bronze en el concurs complet per equips del programa de gimnàstica.
Vuit anys més tard, un cop finalitzada la Primera Guerra Mundial, va prendre part en els Jocs d'Anvers, on fou cinquè en el concurs complet per equips del programa de gimnàstica.

## Referències

* ↑ «Albert Betts Olympic Results». sports-reference.com. Arxivat de l'original el 4 de novembre 2012. [Consulta: 2 setembre 2016].
* ↑ Perfil a databaseolympics.com
# L'incident alienígena del petit Alan

L'incident alienígena del petit Alan (títol original, Lille Allan - Den menneskelige antenne) és una pel·lícula d'animació danesa del 2022 dirigida per Amalie Næsby Fick. S'ha doblat i subtitulat al català.

## Repartiment de veus original

* Sofie Torp: Majken
* Jesper Christensen: Helge
* Bodil Jørgensen: Frk. Pind
* Peter Frödin: Kirsten
* Louis Næss-Schmidt: Allan
* Anders W. Berthelsen: el pare de l'Allan
* Sara Fanta Traore: la mare de l'Allan
* Nicolaj Kopernikus: Bjarne

## Referències

* ↑ «L'incident alienígena del petit Alan». ésAdir. [Consulta: 22 abril 2023].
* ↑ «L'incident alienígena del petit Alan». Goita què fan, ara!. [Consulta: 8 setembre 2023].

## Enllaços externs

* Tràiler en català
# Beaufort Burdekin

Beaufort Burdekin (Poole, Dorset, 27 de desembre de 1891 – Poole, 15 de maig de 1963) va ser un remer anglès que va competir a començaments del segle xx.
Burdekin va néixer a Dorset, procedent d'una família australiana. Estudià al Cheltenham College i al New College, de la Universitat d'Oxford. El 1912 va prendre part en els Jocs Olímpics d'Estocolm, on guanyà la medalla de plata en la competició del vuit amb timoner del programa de rem.
Burdekin fou membre de l'Inner Temple i va servir a la Royal Field Artillery durant la Primera Guerra Mundial. El 1920 es va traslladar amb la família a Sydney, on exercí com a advocat.
El 1915 es casà amb la novel·lista feminista Katharine Penelope Cade. Va tenir dos fills, però el 1922 se separaren.

## Referències

* ↑ State Library New South Wales - Manuscripts, oral history and pictures catalogue
* ↑ Katherine Burdekin Proud Man Afterword
* ↑ Letters from Flanders, written by 2nd Lieut. A. D. Gillespie, Argyll and Sutherland Highlanders, to his home people; (1916)
* ↑ «Beaufort Burdekin Olympic Results». sports-reference.com. Arxivat de l'original el 24 d'octubre 2012. [Consulta: 28 maig 2017].
* ↑ Charles John Darling Inner Templars who volunteered and served in the great war (1916)
# Ronald Brebner

Ronald Gilchrist Brebner (Darlington, Durham, 23 de setembre de 1881 – Leicester, 11 de novembre de 1914) va ser un futbolista anglès. Jugà com a porter i en el seu palmarès destaca la medalla d'or en la competició de futbol dels Jocs Olímpics d'Estocolm, el 1912.
A nivell de clubs jugà a l'Edinburgh University, Northern Nomads, London Caledonians, Elgin City, Sunderland AFC, Chelsea FC, Darlington i Leicester Fosse entre 1897 i 1914. Una lesió al cap mentre defensava la porteria del Leicester Fosse contra el Lincoln City posà punt final a la seva carrera esportiva. Deu mesos més tard, unes complicacions de la lesió li provocaren la mort.

## Referències

* 1 2 «Ronald Brebner Olympic Results». sports-reference.com. Arxivat de l'original el 7 de febrer 2013. [Consulta: 7 abril 2017].
# Martin Holt

Martin Drummond Vesey Holt (Londres, 13 de gener de 1881 – Bognor Regis, West Sussex, 2 de novembre de 1956) va ser un tirador anglès que va competir durant el primer quart del segle xx. Durant la seva carrera esportiva disputà fins a cinc edicions dels Jocs Olímpics, entre 1908 i 1928, amb dues medalles de plata guanyades.
El 1908 va prendre part en els Jocs Olímpics de Londres, on disputà dues proves del programa d'esgrima. En la competició d'espasa per equips guanyà la medalla de plata formant equip amb Edgar Amphlett, Leaf Daniell, Cecil Haig, Robert Montgomerie i Edgar Seligman; i en la competició d'espasa individual finalitzà en la vuitena posició final.
Quatre anys més tard, als Jocs d'Estocolm, guanyà una nova medalla de plata en la competició d'espasa per equips, mentre en l'espasa individual fou vuitè.
De les posteriors participacions en els Jocs de 1920, 1924 i 1928 destaca una setena posició final en la modalitat d'espasa per equips a Anvers, el 1920.

## Referències

* 1 2 3 4 «Martin Holt Olympic Results». sports-reference.com. Arxivat de l'original el 25 d'octubre 2012. [Consulta: 16 desembre 2015].
# Harold Humby

Harold Robinson "Harry" Humby (St. Pancras, Londres, 8 d'abril de 1879 – Muswell Hill, Londres, 23 de febrer de 1923) va ser un tirador britànic que va competir a començaments del segle xx.
El 1908 va prendre part en els Jocs Olímpics de Londres, on disputà tres proves del programa de tir. Guanyà la medalla l'or en la prova de carrabina per equips i la de plata en carrabina, blanc fix. En la prova de carrabina, blanc cec fou vuitè.
Quatre anys més tard, als Jocs d'Estocolm, disputà dues proves del programa de tir. Guanyà la medalla de plata en Fossa olímpica per equips i fou quart en la prova individual.
El 1920, un cop finalitzada la Primera Guerra Mundial, disputà els seus tercers i darrers Jocs Olímpics. Fou quart en la prova de la fossa olímpica per equips

## Referències

* ↑ «Harry Humby Olympic Results». sports-reference.com. Arxivat de l'original el 20 d’octubre 2013. [Consulta: 18 abril 2016].
# Frederick Humphreys

Frederick Harkness Humphreys (Marylebone, Londres, 28 de gener de 1878 – Brentford, Londres, 10 d'agost de 1954) va ser un esportista anglès que va competir a primers del segle xx. Especialista en el joc d'estirar la corda, guanyà tres medalles en aquesta competició en tres edicions diferents dels Jocs Olímpics.
El 1908 va prendre part en els Jocs Olímpics de Londres, on guanyà la medalla d'or en la prova del joc d'estirar la corda formant part de l'equip City of London Police. També disputà dues proves del programa de lluita, el pes pesant de la modalitat de lluita lliure, i la mateixa categoria, però de la lluita grecoromana. En ambdues proves quedà eliminat en les sèries preliminars.
El 1912 guanyà la medalla de plata en el joc d'estirar la corda a Estocolm, mentre el 1920, a Anvers, tornà a guanyar l'or en aquesta mateixa competició.
Com a lluitador va participar en diverses exhibicions arreu d'Europa.

## Referències

* 1 2 3 «Frederick Humphreys Olympic Results». sports-reference.com. Arxivat de l'original el 17 d’agost 2011. [Consulta: 8 novembre 2015].
* ↑ «Chepstow Racecourse 1». . Antiques Roadshow (BBC), episodi:22, 05-05-2013. « »
# Alister Kirby

Alister Graham Kirby (Brompton, Londres, 14 d'abril de 1886 – França, 29 de març de 1917) va ser un remer anglès que va competir a començaments del segle xx. Morí en acte de servei durant la Primera Guerra Mundial.
Kirby va néixer a Londres, i era fill d'Arthur Raymond Kirby, degà de Lincoln's Inn, i la seva muller Gertrude Fleming. Estudià a l'Eton College i al Magdalen College, de la Universitat d'Oxford. Remà amb l'equip d'Oxford en la Regata Oxford-Cambridge de 1906, 1907, 1908 i 1909, però sols guanyà en la darrera de les seves participacions. Fou president del Vincent's Club el 1909. Com a membre del Leander Club el 1912 va prendre part en els Jocs Olímpics d'Estocolm, on guanyà la medalla d'or en la competició del vuit amb timoner del programa de rem.
Amb l'esclat de la Primera Guerra Mundial va ser comissionat a la Rifle Brigade, on serví com a capità. Morí d'una malaltia el 1917 i fou enterrat al cementiri de guerra de Mazargues, a Marsella.

## Referències

* ↑ the Peerage.com
* ↑ «Alister Kirby Olympic Results». sports-reference.com. Arxivat de l'original el 24 d'octubre 2012. [Consulta: 5 juny 2017].
* ↑ Casualty details
* ↑ «Còpia arxivada». Sports Reference. Arxivat de l'original el 27 de febrer 2017. [Consulta: 5 juny 2017].